เร่งเอกชนลงทุน
อภิศักดิ์ชี้ไม่ทำจะเสียใจเน้นเพิ่มสามารถแข่งขัน
14 ม.ค. 2560

อภิศักดิ์ชี้ไม่ทำจะเสียใจเน้นเพิ่มสามารถแข่งขัน
โพสต์ทูเดย์ - รมว.คลัง ชวนเอกชนลงทุนเพื่อปรับประสิทธิภาพเพิ่มขีดความสามารถในการแข่งขัน ไม่ใช่ลงทุนเพื่อขยายกำลังการผลิต
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้ภาคเอกชนไทยยังไม่ยอมขยายการลงทุนเพราะเห็นว่าการบริโภคในประเทศไม่ได้ขยายตัวมากจึงไม่จำเป็นต้องลงทุนเพิ่ม ซึ่งเป็นความคิดที่อาจจะทำให้เสียโอกาสในอนาคต เนื่องจากสิทธิประโยชน์ทางภาษีที่รัฐบาลได้ให้ไปเพื่อไปปรับประสิทธิภาพเครื่องจักร เพิ่มขีดความสามารถแข่งขัน ไม่ได้ให้เพื่อไปขยายกำลังการผลิต และขณะนี้มาตรการภาษีก็หมดอายุไปเมื่อวันที่ 31 ธ.ค. 2559
 “วันหนึ่งจะต้องเสียใจเพราะคู่แข่งของเราเช่นประเทศเพื่อนบ้าน หากเขาตั้งโรงงานใหม่มีเทคโนโลยีที่สูงกว่า ผลิตสินค้าได้ทันสมัยกว่า ดีกว่า เราจะแข่งขันไม่ได้ และการลงทุนปรับเปลี่ยนเครื่องจักรหรือตั้งโรงงานใหม่ จะต้องใช้เวลานานหลายเดือน ถึงเวลานั้นมาลงทุนอาจจะไม่ทันแล้ว การลงทุนของเอกชนจะเป็นการขยายเพื่อยกระดับความสามารถในการแข่งขัน ไม่ได้ขยายเพื่อเพิ่มกำลังการผลิต ความสำคัญอยู่ตรงนี้” รมว.คลัง กล่าว  
ทั้งนี้ ประมาณกันว่าหากเศรษฐกิจขยายตัวได้เต็มศักยภาพ จีดีพีสามารถที่จะเติบโตได้ 5-6% อย่างสบาย
นายอภิศักดิ์ กล่าวต่อไปว่า เมื่อเอกชนไม่ลงทุน รัฐบาลก็ไม่อาจบังคับเอกชนได้ แต่สิ่งที่รัฐบาลต้องทำคือการสร้างบรรยากาศให้เกิดการลงทุน ให้เกิดความเชื่อมั่น ซึ่งเอกชนจะลงทุนตามเองหากเห็นว่าเศรษฐกิจดีขึ้นแล้ว ในปีหน้ารัฐบาลจะยังเป็นผู้ลงทุนรายใหญ่ต่อไป โดยมีโครงการที่จะเดินหน้า 8-9 แสนล้านบาท มีการเบิกเงินลงทุน 1.6 แสนล้านบาท รวมกับโครงการลงทุนอื่นๆ ที่ดำเนินมาก่อนหน้านี้ จะทำให้มีการเบิกจ่ายงบลงทุนโครงการโครงสร้างพื้นฐานในปีหน้าถึง 2.2 แสนล้านบาท
อย่างไรก็ดี ทางหอการค้าไทยได้ทำหนังสือถึงกระทรวงการคลัง ขอให้พิจารณาขยายเวลามาตรการกระตุ้นการลงทุนที่ให้นำค่าใช้จ่ายจากการลงทุนมาหักภาษีได้ 2 เท่า จาก 31 ธ.ค. 2559 เป็น 30 มิ.ย. 2560
นายวิสุทธิ์ ศรีสุพรรณ รมช.คลัง กล่าวว่า กรณีที่ภาคเอกชนขอขยายเวลามาตรการกระตุ้นการลงทุน ขณะนี้กำลังหารือกับ รมว.คลัง อยู่ ซึ่งมีแนวโน้มว่าอาจจะขยายมาตรการให้อย่างมีเงื่อนไข เช่น ผู้ที่จะลงทุนรอบนี้จะต้องลงทุนมากขึ้นกว่าเดิม คือ มากกว่าการลงทุนปี 2559 
นายวิสุทธิ์ ยอมรับว่า จะต้องรีบพิจารณาและออกมาตรการโดยเร็ว เพื่อไม่ให้เกิดการชะลอลงทุน ซึ่งจะต้องหารือกับกรมสรรพากรก่อนว่ามาตรการที่ต่ออายุจะให้หักภาษีได้สูงเท่าเดิมหรือไม่